amanoisuno/poet huggingface dataset:
祈谷樂章：肅和 褚亮
履艮斯繩，居中體正。龍運垂祉，昭符啟聖。式事嚴禋，聿懷嘉慶。惟帝永錫，時皇休命。
祈谷樂章：雍和 褚亮
殷薦乘春，太壇臨曙。八簋盈和，六瑚登禦。嘉稷匪歆，德馨斯飫。祝嘏無易，靈心有豫。
祈谷樂章：舒和 褚亮
玉帛犧牲申敬享，金絲戚羽盛音容。庶俾億齡禔景福，長欣萬宇洽時邕。
明堂樂章：肅和 褚亮
象天禦宇，乘時布政。嚴配申虔，宗禋展敬。樽罍盈列，樹羽交映。玉幣通誠，祚隆皇聖。
明堂樂章：雍和 褚亮
八牖晨披，五精朝奠。霧凝璿篚，風清金懸。神滌備全，明粢豐衍。載絜彝俎，陳誠以薦。
明堂樂章：舒和 褚亮
禦扆合宮承寶曆，席圖重館奉明靈。偃武修文九圍泰，沉烽靜柝八荒寧。
雩祀樂章：肅和 褚亮
朱鳥開辰，蒼龍啟映。大帝昭饗，群生展敬。禮備懷柔，功宣舞詠。旬液應序，年祥葉慶。
雩祀樂章：雍和 褚亮
紺筵分彩，寶圖吐絢。鳳管晨凝，雲歌曉囀。肅事蘋藻，虔申桂奠。百谷斯登，萬箱攸薦。
雩祀樂章：舒和 褚亮
鳳曲登歌調令序，龍雩集舞泛祥風。彩旞雲回昭睿德，朱幹電發表神功。
享先農樂章：誠和 褚亮
粒食伊始，農之所先。古今攸賴，是曰人天。耕斯帝籍，播厥公田。式崇明祀，神其福焉。
享先農樂章：肅和 褚亮
樽彝既列，瑚簋方薦。歌工載登，幣禮斯奠。肅肅享祀，顒顒纓弁。神之聽之，福流寰縣。
享先農樂章：雍和 褚亮
前夕視牲，質明奉俎。沐芳整弁，其儀式序。盛禮畢陳，嘉樂備舉。歆我懿德，非馨稷黍。
享先農樂章：舒和 褚亮
羽鑰低昂文綴已，幹戚蹈厲武行初。望歲祈農神所聽，延祥介福豈雲虛。
祭神州樂章：肅和 褚亮
大矣坤儀，至哉神縣。包含日域，牢籠月竁。露絜三清，風調六變。皇祇屆止，式歆恭薦。
祭神州樂章：雍和 褚亮
泰圻嚴享，陰郊展敬。禮以導神，樂以和性。黝牲在列，黃琮俯映。九土既平，萬邦貽慶。
祭神州樂章：舒和 褚亮
坤道降祥和庶品，靈心載德厚群生。水土既調三極泰，文武畢備九區平。
祭方丘樂章：順和 褚亮
萬物資以化，交泰屬升平。易從業惟簡，得一道斯寧。具儀光玉帛，送舞變咸英。黍稷良非貴，明德信惟馨。
祭方丘樂章：肅和 褚亮
至矣坤德，皇哉地祇。開元統紐，合大承規。九宮肅列，六典相儀。永言配命，長保無虧。
祭方丘樂章：雍和 褚亮
柔而能方，直而能敬。厚載以德，大亨以正。有滌斯牷，有馨斯盛。介茲景福，祚我休慶。
祭方丘樂章：舒和 褚亮
玉幣牲牷分薦享，羽旄幹戚遞成容。一德惟寧兩儀泰，三材保合四時邕。
祭方丘樂章：順和 褚亮
陰祇協贊，厚載方貞。牲幣具舉，簫管備成。其禮惟肅，其德惟明。神之聽矣，式鑒虔誠。
臨高臺 褚亮
高臺暫俯臨，飛翼聳輕音。浮光隨日度，漾影逐波深。回瞰周平野，開懷暢遠襟。獨此三休上，還傷千歲心。
賦得蜀都 褚亮
列宿光參井，分芒跨梁岷。沉犀對江浦，駟馬入城闉。英圖多霸跡，曆選有名臣。連騎簪纓滿，含章詞賦新。得上仙槎路，無待訪嚴遵。
奉和詠日午 褚亮
曦車日亭午，浮箭未移暉。日光無落照，樹影正中圍。草萎看稍靡，葉燥望疑稀。晝寢慚經笥，暫解入朝衣。
奉和望月應魏王教 褚亮
層軒登皎月，流照滿中天。色共梁珠遠，光隨趙璧圓。落影臨秋扇，虛輪入夜弦。所欣東館裏，預奉西園篇。
詠花燭 褚亮
蘭徑香風滿，梅梁暖日斜。言是東方騎，來尋南陌車。靨星臨夜燭，眉月隱輕紗。莫言春稍晚，自有鎮開花。
在隴頭哭潘學士 褚亮
隴底嗟長別，流襟一慟君。何言幽咽所，更作死生分。轉蓬飛不息，悲松斷更聞。誰能駐征馬，回首望孤墳。
奉和禁苑餞別應令 褚亮
大藩初錫瑞，出牧邇皇京。暫以綠車重，言承朱傳榮。舒桃臨遠騎，垂柳映京營。惠化宣千里，威風動百城。禁籞芳嘉節，神襟餞送情。金笳催別景，玉管切離聲。野花開更落，山鳥哢還驚。微臣夙多幸，薄宦奉儲明。釣台慚作賦，伊水濫聞笙。懷德良知久，酬恩識命輕。
和禦史韋大夫喜霽之作 褚亮
晴天度旅雁，斜影照殘虹。野淨餘煙盡，山明遠色同。沙平寒水落，葉脆晚枝空。白簡光朝幰，彤騶出禁中。息駕游蘭阪，雕文折桂叢。無因輕羽扇，徒自仰仁風。
晚別樂記室彥 褚亮
窮途屬歲晚，臨水忽分悲。抱影同為客，傷情共此時。霧色侵虛牖，霜氛冷薄帷。舉袂慘將別，停懷悵不怡。風嚴征雁遠，雪暗去篷遲。他鄉有岐路，遊子欲何之。
傷始平李少府正己 褚亮
勞息本相循，悲歡理自均。誰能免玄夜，惜爾正青春。邁德惟家寶，生才諒國珍。高文綴翡翠，茂學掩麒麟。述作紛無已，言談妙入神。斷腸雖累月，分手未盈旬。輔嗣俄長往，顏生即短辰。聲華滿昭代，形影委窮塵。禪草回中使，生芻引吊賓。同游秘府日，方駕直城闉。並拜黃圖右，分曹清渭濱。風期嵇呂好，存歿范張親。虛座憐王述，遺篇慟景純。精靈與毫翰，千祀壽何人。
秋雁 褚亮
日暮霜風急，羽翮轉難任。為有傳書意，翩翩入上林。
句 褚亮
神羊既不觸，夕鳥欲依人。